text:
lunedì 17 ottobre 2011
IN SPIETE
Al jere daûr a cricâ il dì, dopo une gnot lungje e frede dulà che Anute e veve durmît pôc, te ansie di no rivâ a jevâ, in scolte di un cualchi rumôr, di une clamade, di une lûs che si impiave.
Ma nuie, il scûr al jere passât e di gnovis inmò nissune.
Cumò, tal clip dal so jetut, e veve viert i voi e e spietave che sô mari le clamàs. Ma vignude jù a bas no viodè inmò nissun.
Si impensà de sere prime, di chê puare bestie che ju cjalave come par dî «Judaitmi», e che ae fin si jere butade par tiere, sfinide, e lôr no vevin podût fâ nuie, se no lassâle al so destin.
Anute e jere corude vie te sô cjamarute cu lis lagrimis cjaldis che i brusavin i smursiei; i siei no vevin nancje provât a clamâle, savint trop che e pative par vie di chel afiet cussì profont che le leave a chê bestie, e che cumò e riscjave di pierdi.
Ce fâ cumò? e pensave tra di se, combatude tra la gole di savê e la pôre di vêle pierdude. Si incjaminà viers de arie, dulà che si viodeve la lusute che so nono al veve lassade impiade par caritât di chê puare bestie soferente, come par judâle ta chel moment di trapàs a no sintîsi bandonade.
Ben planchin e rivà insom e si impensà dai tancj moments passâts insiemi, dulà che Anute i contave di se, de sô vite, di ce che i sarès plasût fâ e la bestie le cjalave, dant segn di capî dut e di condividi cun jê la gjonde o i dolôrs.
Cumò, te pôre di pierdi chescj moments e di no viodile plui, e jere blocade devant de puarte, in spiete di un cualchi rumôr che i disès chê Bisje no jere lade vie, parcè che jê, tal so mont di frute, e veve inmò bisugne de sô compagnie.
Dentri l'aiar al jere cjalt, umit, e i odôrs a jerin fuarts, come ogni volte che Anute e jentrave la dentri: odôr di fen, di blave, di lat. Ma cheste volte al jere alc altri che e sintive ma che no rivave a capî ce che al fos. Lis lagrimis a tacarin a trimâje tai voi, intant che si zirave a cjalâ tal sierai dulà che a vevin lassade Bisje la sere prime: e scugnî tirâsi sù su lis pontis dai pîts par rivà a viodi dilà dal breâr, ma a pene che e poiâ lis mans sul len... i siei voi a deventarin inmò plui grancj di ce che a jerin! Par tiere, tal mieç dal fen sparniçât ator par dut, e jere la sô Bisje che le cjalave; ma i voi de bestie, a pene vude la conferme che Anute e jere li cun jê a condividi chel moment, si spostarin come par mostrâje alc. Li in bande, poiât a mieç su lis çatutis finis al jere un vidielut, bagnât e spaurît, ma plen di voie di tirâsi sù, di cori incuintri a chê frutine pene rivade par dîje «Ce meraveose che e je la vite!»
di Rosute
Etichetis: Contis, Gjenar romantic, Rosute
venerdì 14 ottobre 2011
LE BIRO DAL TINTIN
L'ultin cors al jere dât da un professôr che al veve un cjacarâ smamît, cence vite, lami e avuâl.
I students a colavin indurmidîts dopo un cuart d'ore. Il prin a indurmidîsi cul barbuç su lis mans al jere il Tintin, ma in chê dì, un comedon i jere sbrissât vie dal banc e lui al jere colât par tiere.
«Ce sucedial?» al veve dite il professôr.
«Nuie, a i è colade le biro», e veve dite une mule dongje.
Tintin le veve ringraciade tintinant cul cjâf e cui voi tant che chei altris a riduçavin. Ma il cors al durave une ore e mieze e, pôc a pôc, nissun nol rivave plui a ridi parcè che tignî i vôi vierts plui di chel tant, par fâ crodi al professôr che a stavin atents, a deventave simpri plui dure.
Cemût varessino podût lâ indenant cussì par nûf mês? Il professôr al someave fevelâ in sordine come se al fos stât di bessôl. Il so fevelâ al someave plui a un bruntulament di pignate che a une lezion. Cualchidun par no colâ indurmidît al spostave une biro, po a le rispostave, chel altri al si gratave il cjâf di une bande, po di chê altre, un altri al cjapave notis juste chel pôc che al rivave prime che lis notis a lu cjapin lui. Le ultime mieze ore e jere le plui tremende e cualchidun par no fâsi sintî a ronfâ si faseve sveâ cun colps di tos e colps di comedon.
Tintin al jere deventât ami cun chê mule che aromai lui al clamave Tintine e sentâts simpri insiemit si jerin metûts dacuardi: Tant che un al durmive, chel altri al cjapave note e cussí a rivavin a tirâ indenant.
Par meracul, ae fin dal an, a jerin rivâts a passâ ducj distès e anzit, il prof ur veve fat i compliments disint che al jere stât content di vê un grup cussí trancuíl e unît. A lu veve dite fintremai in presince dal diretôr che in chê classe a jerin cussí calms che cualchi vôlte a i vignive fintremai voie di durmî.
Le storie a finive lí, cuntune ridade sul prof, e forsit Tintin a le veve contade par no colâ indurmît in te machine tant che al coreve sule autostrade. Jê i veve cjapât le man e i veve cisicât: « Se biecemai ti cole le biro, o soi cun te».
di Jaio Furlanâr
Etichetis: Contis, Gjenar romantic, Jaio Furlanâr
mercoledì 12 ottobre 2011
ECUMÈNEAlessandri il Macedon - Conte popolâr russe
Version origjinâl:
CkaзaHиe oб AлekcaHдpe MakeдoHckoM
Жил Ha cBeTe цapb; иMя ero былo AлekcaHдp MakeдoHckий. ЭTo былo B cTapиHy, дaBHo-дaBHo, Tak чTo Hи дeды, Hи пpaдeды, Hи пpaпpaдeды, Hи пpaщypы Haши He зaпoMHяT. Цapb эToT был из бoraTыpeй бoraTыpb. Hиkakoй cилaч B cBeTe He Mor пoбeдиTb ero. OH любил BoeBaTb, и Boйcko y Hero былo Bce HaчиcTo бoraTыpи. Ha koro Hи пoйдeT BoйHoю цapb AлekcaHдp MakeдoHckий — Bce пoбeдиT. И пokopил oH пoд cBoю BлacTb Bce цapcTBa зeMHыe. И зaшeл oH Ha kpaй cBeTa и Haшeл Takиe Hapoды, чTo caM, kak Hи был xpaбp, yжacHyлcя иx: cBиpeпы пyщe люTыx зBepeй и eдяT жиBыx людeй; y иHoro из Hиx oдиH rлaз — и ToT Bo лбy, a y иHoro Tpи rлaзa; y иHoro oдHa Toлbko Hora, a y иHoro Tpи, и бeraюT oHи Tak быcTpo, kak лeTиT из лyka cTpeлa. ИMя эTиx HapoдoB былo: Гorи и Marorи.
OдHako ж цapb AлekcaHдp MakeдoHckий oT эTиx диBииx HapoдoB He cTpycил; Haчaл oH c HиMи BoeBaTb. Дoлro ли, kopoTko ли oH c HиMи Beл BoйHy — эTo HeBeдoMo; Toлbko диBии Hapoды cTpycили и пycTилиcb oT Hero бeжaTb. OH зa HиMи, rHaTb-rHaTb, и зarHaл иx B Takиe Tpyщoбы, пpoпacTи и ropы, чTo Hи B ckaзke ckaзaTb, Hи пepoM HaпиcaTb. TaM-To oHи и ckpылиcb oT цapя AлekcaHдpa MakeдoHckoro. ЧTo жe cдeлaл c HиMи цapb AлekcaHдp? OH cBeл Haд HиMи oдHy ropy c дpyroю cBoдoM, и пocTaBил Ha cBoдe Tpyбы, и yшeл Haзaд B cBoю зeMлю. ПoдyюT BeTpы B Tpyбы, и пoдыMeTcя cTpaшHый Boй; oHи, cидя TaM, kpичaT: «O, BидHo eщe жиB AлekcaHдp MakeдoHckий!» ЭTи Гorи и Marorи дo cиx пop eщe жиBы и TpeпeщyT AлekcaHдpa, a BыйдyT oTTyдoBa пepeд caMoю koHчиHoю cBeTa.
CkaзaHиe oб AлekcaHдpe MakeдoHckoM // HapoдHыe pycckиe ckaзkи A. H. AфaHacbeBa: B 3 T. — M.: Hayka, 1984—1985. — (ЛиT. пaMяTHиkи). T. 2. — 1985. — C. 383—384.
*** *** ***
Al jere une volte un tsar; il so non al jere Alessandri il Macedon. Chest al sucedeve par antîc, agnons indaûr, tant che ni vons, ni basavons, ni strabasavons, ni i nestris antenâts no lu àn iniment. Chest tsar al jere un valent infrà i valents¹. Nissun al jere cussì fuart di podêlu bati. I plaseve vuerezâ, e te so schirie a jerin dome che erois². A cualsisei che i puarti vuere il tsar Alessandri il Macedon, ducj ju vinç. E al sudità ducj i reams de tiere. E al rivà ai confins dal mont, e al cjatà di chei popui che ancje lui, par tant che al fos ardît, ju temeve: crudêi plui des bestiis ferocis e a mangjin vîfs i umigns; cierts di lôr a àn dome un voli (e chel tal cerneli), chei altris a àn trê voi; cierts a àn une gjambe sole e chei altris a ‘nd àn trê, e a corin svelts tant che la frece che e svole dal arc. Il non di chescj popui al jere Gogs e Magogs.
Dut câs chei popui salvadis il tsar Alessandri no lu àn scaturît; al tacà a vuerezâ cun lôr. Se tant timp o se pôc al fasè vuere cun lôr, chel no lu savìn. Ma i popui salvadis si spauririn e a scjamparin vie di lui. E lui daûr di lôr, scorsenâ e scorsonâ, ju parà indaûr in landris, forans e monts che no si puedin contâ intune flabe, no si rive a descriviju cu la pene. Propit là vie a si platarin dal tsar Alessandri il Macedon. Ce fasial di lôr il tsar Alessandri? Al tacà a arc sore di lôr une mont cuntune altre, e al metè des trombis sul arc, e al tornà indaûr a la sô tiere. A soflin i vints tes trombis, al ven fûr un urlarili teribil; chei, spietant, a berlin “Oh, si viôt che al è ancjemò vîf Alessandri il Macedon!”. Chescj Gogs e Magogs a son vîfs ancjemò vuê e a si stramissin pensant a Alessandri, e a jessaran di là juste prin de fin dal mont.
Gjavât fûr di “Contis popolârs russis”,
rincurât di Aleksandr Nikolaevi Afanas’ev
Voltât par furlan di Xabi Xogrâr da Plêf
Voltât par furlan di Xabi Xogrâr da Plêf
Notis:
1) al test di partence si lei “iz bogatyrèj bogatýr”, ven a dî “l’eroi dai erois”. Il Bogatyr al è il cavalîr erant di tancj ciclis epics de antighe Rus’, cuntune fuarce imense ma leâl al so princip e plen di virtût e di valôr.
2) Ancje chi la peraule doprade intal origjinâl e je “bogatyr”.
Etichetis: Contis, Ecumène, Gjenar storic, Xabier Xogrâr da plêf
lunedì 10 ottobre 2011
UN TEMPORÂL INTAL CJASÂL DI ROSALIE
Un pâr di setemanis jerin za passadis, di chê dì che e jere jentrade la Istât, ma nissun inmò si jere abituât a chel scjafoiaç, che al veve paronât ancje intai recès plui scuindûts dal cjasâl di Rosalie e a jê i veve gjavât ancje lis fuarcis, tant che al jere penç.
Rosalie, dute intente a messedâ il bevaron che al bulicjave inta chê pignatone sul fûc dal spolert, e jere sorepinsîr e sul imprin no veve fat câs a chel rumôr che e veve sintût.Cumò che chel bruntulâ lontan si faseve sintî simpri plui dongje e simpri plui insistent e jere tornade inte realtât dal moment. Mi pareve! E veve pensât fra se e se, un temporâl nol podeve jessi tant lontan cun dut chel scjafoiaç, intal curtîl une bissebove di fâ pôre i veve distacâts i bleons che e veve metûts a suiâ e ju veve sparniçâts di ogni bande.
I scûrs a sbatevin simpri plui fuart, nancje che il vint al ves volût viodi trop ben che i cancars jerin ancjemò inclaudâts inta chês breis vecjis e caruladis. Intal cîl a vignivin indenant bruntulant nûi neris sglonfs di ploie. Rosalie no saveve indulà meti lis mans, cumò e cjapave sù un bleon dopo e leve di corse a sierâ un barcon, i pareve di no rivâ a fâ avonde a la svelte par rivâ a meti dut in salf. Ma chel batiment di cûr, che si faseve sintî simpri di plui, nol jere par colpe di dut chel spesseâ, ma pal pensîr che je e veve par Agnul, il so om, e par Jacum, il lôr frutut che al jere lât a cjoli il fen cun so pari, intai prâts daûr il fuart. Agnul al veve volût puartâlu cun se par fâlu content: cuant che Jacum al veve in man lis redinis, al jere il plui siôr dal mont. Al jere un plasê sintîlu a comandâ il cjaval
«Baio gjie, gjie, alo, alo!» e al scjassave lis redinis par stiçâlu a movisi.
Aromai tons e lamps no si ju contave plui. Rosalie fasintsi un segn di crôs e preave la Madonute che i tignìs la man sul cjâf a chês dôs animis, che a jerin tal mieç di chê montafin. Une saete cuntun sclop di fâ pôre, e veve spacât in doi un nûl neri e sbarlufît, che al zirave parsore il curtîl. Intun moment jere vignude jù une sgragnolade di tampieste, gruesse come ûs, e man a man che i grignei a tocjavin par tiere a alçavin tufs di polvar. Al pareve che une metraie e ves pontât la sô bocje di fûc sul curtîl.
Rosalie e veve cjatât ripâr sot dal puarti denant de stale, fra mieç une Ave Marie e une supliche a la Madone, cuant che veve zirât il voli viers il stradoncin dal puarton, e veve viodût propit ce che no varès mai crodût di viodi. Il Baio al galop cu la redine a pendolon, e di chê altre bande il tiradôr che al strissinave il belancin e al leve atôr come un madrac. Rosalie cu lis mans intai cjavei, e cul cûr, che ancjemò un pôc i scjampave fûr dal casselot «Signorut judinus!» i veve domandât aiût al Signôr. Impirade sù a la svelte une manteline, la prime che e veve cjatât picjade li sot dal puarti.
E jere partide di corse par daûr dal ort, e veve saltât un fossalut cence nancje savê di vê fat un salt plui grant des sôs fuarcis. Aromai no capive plui nuie e e pensave dome che bisugnave spesseâ. Ae sô int i coventave il so aiût. Cuant che e jere rivade sui prâts daûr dal fuart, Rosalie e jere sfinide, çuete e, par vie di une marcule, e jere travanade come une razute. Dut par colpe de foghe che e veve di rivâ. Cuant che e veve viodût il cjar cuntune ruede intal fossâl, alçant lis mans al cîl, cussì e veve preât «Signôr, fâs si che no sedin muarts» In chel moment, di sot il cjar al jere vignût fûr Agnul e i veve dit
«Ce sêstu vignude a fâ intal mieç di chest diluvi?» e jê «E il frut dulà isal?»
«Al è sot dal cjar, par no bagnâsi»
«Graciis Signôr. Al è propit un meracul che sês ancjemò vîfs»
Agnul le à cjapade a bracecuel e i à dade une bussade e i à dit: «Rosalie jo ai di dîsi graciis al Signôr ancje parcè che mi a metût dongje une femine cuntun cûr tant grant e che mi vûl cussì ben».
di Plume di Ingjustri
Etichetis: Contis, Gjenar romantic, Plume di Ingjustri
venerdì 7 ottobre 2011
SANTE
Insome a jerin chei biei timps là, agns ‘70, intune dì cuntun cîl celest cu lis montagnis che ti pâr di tocjâlis, intune domenie di cjampanis che a sunin e di “A come agricoltura” cun “Greensleeves” come sigle su lis imagjinis di un om che al arave… insome, intune zornade cussì biele al rivà a Selvucis li di gno nono un strani vagabont. Al à une vecje biciclete rusine, di chês dai bersalîrs, cu lis gomis plenis. Daûr al jere tacât un cjaruç cun parsore pocjis robis: un materassat fat sù, cuatri peçotats e un pâr di gamelins plens di ont.
Chest Sante al domandave a gno nono di fâi di famei e di sistemâsi a durmî magari te stale. Gno nono, cussì bon, i disè di sì.
Nol è che Sante nol lavoràs, ma ogni tant dal camarin al sparive cualchi salam e lis damigjanis, un pôc a la volte, si disvuedavin. Cussì gno nono, insuspietît, si stufà e al mandà vie Sante.
No lu vessial mai fat! Di un moment a chel altri lis vacjis a tacarin a inmalâsi… di mastite… cussì la Adue, la Rome, la Pome e la Galande. Si clamà il veterinari ma no si rivà a cumbinâ nuie tal arc di diviersis setemanis.
Il nono alore al decidè di tornâ a clamâ Sante parcè che lu saveve brâf… ducj a disevin che al jere un grant espert di bestiis. Bon. Alore Sante al tornà ma il nono al veve sierât il camarin cuntun luchet grues e si partave simpri ator lis clâfs.
Nie di fâ però. Lis vacjis a vuarivin ma i salams a sparivin e il vin al diminuive. Une sere gno nono si metè di vuardie propit dentri tal camarin, platât tun caratel; si jere fat sierâ a clâf de none.
Al spietà.
La lune plene e filtrave di une barconete garantint un fregul di lûs.
Di une buse tal mûr e jentrà une suriute che, tra la maravee di gno nono, e montà sù, lant a finî parsore di chei luncs lens che a sostegnin i salams; e roseà un spali fasint colâ un biel salam e po e saltà jù par mangjâlu. In pôc timp la rosse cjar e stave sparint te panze de suriute, come par une magjie! La besteute si bagnà ancje il musìc intal merlot dopo vê roseât ancje il tapon di suro!
Alore gno nono al saltà fûr dal caratel e al tirà cuintri de surie un dai siei pesants mulots.
Colpide in plen e sfracaiade: gno nono al veve buine smicje.
Ma… Sante?
Il strani om al sparì come par incjant de cjase dai vons. Nissun al savè plui nuie di lui. Al lassà a Selvucis ducj i siei (puars) bens…
di Checo Tam
Etichetis: Checo Tam, Contis, Gjenar fantastic, Gjenar romantic
mercoledì 5 ottobre 2011
VERUSKA
Cidine cidine, suiade tes sôs fuarcis e come un passarin intun çufut di plumis, si è distudade Vera Chmaruk, frute dal vincjesîs, di Kijev, depuartade in timp di guere a Buchenwald, maridade in Gjermanie cul Nino Cilinut dal Cilin, presonîr di guere ancje lui, e po vivude chenti te miserie, a Sante Marie Sclaunic e a Puçui, fin l’ultime cuiete trate de sô strade a Samardencje.
Sul imprin i fâs strade il Nino e po e cjate ben jê la maniere di judâsi di bessole, cul so snait.
L’afiet ju à compagnâts in vite. Ma distès Vera e conte, une volte, di une barufe fûr dal ordenari, a dute gnot.
Il Nino al zuiave cu La Rovente, la scuadre di balon dal Sante Marie e alore, la domenie, dopo zuiât si pierdeve vie cui amîs de scuadre tornant dongje a straoris. Passe une volte, passin dôs, la tierce Vera lu clame adoremus subit tornât.
«Sono oris di tornâ!» i dîs.
«Soi paron jo!» dissal lui, che al varà magari bevût un tai, par vê chel estri.
Alore Vera i mole un scufiot a man ledrose, di mandâlu a rondolons pe cjamare che no jere sofitade e, pal sunsûr de marcule, si è dismot il vecjo e corût sù pes scjalis a viodi ce dal diaul e podê meti pâs.
«Cje ca po!» al diseve il Cilin, pari dal Cilinut.
«Ve ca mo!» al diseve.
«Sù po cumò!» al tornave a dî, misturant lis cuatri peraulis cun dutis lis blestemis che al veve plui a man.
Intor di se, il Cilin al veve dome la cjamese. A ogni invocazion, al alçave i braçs adalt esponint in chê maniere denant di Vera, tal lusôr de lampadinute, dute la batarie. Che Vera e scuen alore, par che il Cilin nol cjapi frêt, e podê cori a viodi dal Cilinut che no si sei fat mâl, spesseâ a fâ la pâs e sierâ li la robe.
Rivade, chê altre dì, insom de strade, sul moment dal scûr Veruska e à sintût sigûr che il Nino le clamave a braçolâsi e je corude incuintri, cjapant pe man la Muart.
Storiute de buinegnot n. 1
di Ivano Urli
Etichetis: Contis, Ivano Urli, Storiutis de buinegnot
lunedì 3 ottobre 2011
CONTECURTE stagjon 2011-2012
Ve chi che o sin!
Come che us vin dite pôcs dîs indaûr, o sin chi a presentâus la gnove stagjon di Contecurte!
Ma anìn par ordin, ancje se cence tant batecolâ a jessi formâi...
Alore, tant par començâ o tignarìn bogns, come dîs pes publicazions, lunis, miercus e vinars, cirint di jessi costants, come che o vin rivât a jessi la stagjon passade. Par clâr, il teme de nestre Ostarie al è e al restarà tal sô non: Contis Curtis par furlan.
E par "curte" o nin indevant a intindi contis che a zirin ator des 2000 batudis, comprendûts i vueits. Par proponinus une conte, o ancje dome par saludânus o lassânus cualsisei sugjeriment, al baste che o scrivês ae nestre direzion di pueste, che o a cjatais là sù, adalt, a man çampe.
E dopo lis contis, come simpri gjestidis dal Ostîr, ce al restie, des rubrichis di simpri?
Se no s'al seis domandât, us al disìn nô!
Us disìn subit che il nestri Garzon, che nus à tignût companie cu lis sôs traduzions di autôrs nomenâts intes sôs "contis misteriosis", si cjape une meretade polse, e cuissà che no nus torni a scrivi cualchi conte o cualchi ispirazion, par stiçanus nô a scrivi...
Come lui, ancje il nestri preseât Camarîr al lassarà in bande lis lezions e curiositâts di lenghe furlane, rivadis aromai a un bon nivel di cuantitât. O sperìn però che nol stedi cu lis mans in man e i vin za proponude une gnove rubriche, che a vedi simpri a cefâ cu lis lidrîs de nestre lenghe e lis fueis che a colin. Viodin ce che al si invente...
Il nestri Ostîr in seconde, invezit, al si è za cjapât il compit di stâ daûr a lis gnovis che a podìn interessâ ae nestre Ostarie e o vin decidût di dâi cjarte blancje su la zornade di publicazion, che e podarà jessi cualsisei de setemane. Mior savê lis robis subit, o vin pensât.
E o vin pensât ancje che il nestri Famei, simpri pront a une clamade par fâ deventâ la Ostarie di virtuâl a reâl, intant che al spiete al pues intant metisi sot cu lis contis, e di fat, al à lavorât ancje dilunc de Istât.
Finide chi?
Eh no! Nus vanze di dîus la part plui impuartante: il rignoviment.
Tant par començâ, cuntune operazion segrete rivade par câs ae fin de stagjon passade, si sin sigurâts i dirits par dîs piçulis contis di Ivano Urli. A dî il vêr, in gracie ae sô femine, lis contis a son cuasit une robarie, parcè che a son nadis come contis de buinegnot che Ivano al scriveve ae fie, ogni sere, intun periodi che jê e jere lontan di cjase par lavôr. Lis Contis de buinegnot - cussì lis vin clamadis - a cjacarìn de int dal paîs, di cjacaris di une volte, cuasi a volê tignî di cont e salvâ dal dismenteâsi i piçui ricuarts di ogni dì. Cuant che lis vin letis, nus è plasude une vore la lôr semplicitât e spontaneitât, e par chel o vin decidût di regalalis ai nestris letôrs, cun bonstâ dal lôr autôr, cussì come che a son nadis, cence fâ corezions e variazions di ogni gjenar.
E ae fin, ma no ultin, o vin une gnove entrade in tal organic de nestre Ostarie. A vin decidût, par cumò, di cjapâlu sù come Garzon in seconde, e a lu vin za metût in vore par une rubriche simile a chê dal Garzon, ma che 'nd à la particolaritât di saltâ il talian. Di fat, propit cussì o volevin clamâle, ma il so autôr al à proponût il non di Ecumène, dal grec, ven a stâi "la cjase dulà che ducj a vivìn". Cui isal chest gnûf garzon? Lu vês za cognossût! Al è un contecurtâr di une volte, che si faseve clamâ Xabi Xogrâr da Plêf.
E la rubriche Ecumène no sarà il so unic contribût a la Osterie. I vin za dât doi lavôrs: il prin al è di cjatâ cualchi contribût ae sô rubriche che al tocji altris lenghis in plui di chês che al studie, il secont - jessint che cumò nus stâ leint de Russie, al è chel di contânus alc di chê Europe lontane. Viodìn, ce che al saltarà fûr...
Ben, disarès che o vin dit vonde.
Se la gnove stagjon di Contecurte us plâs, diseitnusal cuntun coment, o ancje dome cuntun clic su mi plâs, che o vin gust di tornâ a tirâ dongje i nestris contecurtârs e i nestris letôrs.
E simpri se la gnove stagjon us stice, judaitnus a sparniçâ il verp di Contecurte!
Chei di Contecurte
Etichetis: Contecurte
giovedì 29 settembre 2011
La gnove vierzidure de Ostarie
Ben! E je ore...
Vin pene finît di lavâ lis fuarpis... vin taponât i brantiei... e cumò - dopo vê vendemât sedi il blanc, sedi il neri - o vin dome di spietâ pôcs dîs, par podê tirâ il prin vin de gnove stagjon.
Cul mês di Otubar, propit cun lunis, par scomençâ come che si scomence lis dietis e i lavôrs, o tornarin a vierzi Contecurte, la nestre Ostarie dulà che tal puest dal vin e dai ûfs dûrs - aromai lu savês - a si pues cerçâ contis curtis e dut ce che al pues zirâ ator di lôr.
Come che o savês, no sin bogns di tacâ cence rignovisi un pôc, e alore ancje par cheste gnove stagjon che e ven, spietaisi cualchi cambiament, cualchi gnove vît che o vin semenât, par viodi cemût che e ven sù.
Ce che nol cambie al è il spirt, il sintiment che al cjale al furlan e a la narative curte.
Us spietìn lunis, ducj, par viodi ce che al sarà di gnûf e ce che a tignarìn cont dal vieri.
Intant sparniçait ator che Contecurte e torne a vierzi...
Chei di Contecurte
Etichetis: Contecurte, Gnovis
martedì 6 settembre 2011
Presentazion de Comugne a Buie
Cualchidun dai nestris contecurtârs al sarà impegnât vinars ai 9 di Setembar aes 18 sot sere intal anfiteatri dal parc de biblioteche di Buie par
«LA COMUGNE in reading - Leturis di contis in furlan publicadis inte riviste “La Comugne” e di altris contis mai vignudis fûr»
Jentrade: Pauli Cantarut e Alessandra Kersevan
Autôrs e letôrs: Pauli Cantarut, Gianfranco Pellegrini, Checo Tam, Stiefin Morat, Francesca Gregoricchio
Freestyle: DJ Tubet
Musiche: Vididule Projet
Etichetis: Gnovis
Iscriviti a: Coments al post (Atom)


c: text/html

text:
…WELCOME 2017 !
I WISH ALL CLIMBERS AND 0000 SPEED SKATERS 0000 ALL OVER THE WORLD A HAPPY NEW YEAR !!!!!
Chest an par me nol tache masse ben par vie che me mari si cjate in ospedâl e lis sôs condizions a son une vore griviis… il miedi nus à dite che a son dai organs une vore mal mitûts, par la cuâl no si sâ se rivarâ ad ore a lâ indenant… une mari cetant dolce e buine di cûr, che e à fat cetant par nô e cumò, gno fradi e jo, no podin fâ altri che stâi dongje il plui pussibil… mari me, cualsisei robe e sarà tu tu saràs simpri intal nestri cûr… tu sês la mari plui biele dal mont e ti vuei cetant ben…
O tacarai chest an 2017 cuntun proponiment e cuntune riflession.
Il proponiment al è chel di judâ chei che a fasin fadure a lâ indenant inte vite e di combati la tindince, dal dì di vuê, di meti dongje masse ricjece intes mans di pocje int, tant che si ledi viers dai mûts di convivence indulà la int e rive a cjatâ lavôr e a mantignî la famee.
La riflession impen e vên de savietât dal Orient lontan:
“La ativitât dai umign e va indenant cence padin; co e rive ae fin e torne di gnûf a scomençâ. Duncje e pues lâ indenant in perpetui. Cuant une ruede e à un as indulà zirâ, e pues lâ lontan. La ativitât de Nature e je une, cence disviaments; par la cuâl no fale.
Co la energjie dal cîl e ven jù e la energjie de tiare e va sù, yin e yang a comunichin, e compagn a fasin ducj i vivents.
Co i umign savis e stan intai puescj publics ad alt, i puars umign intal spirt a van vie; cheste e je la Vie dal cîl e de tiare.”
… Mirok the scarecrow and Gina the lark
Une gnove striche di Mirok il pipinat e Gine la lodule…
– Mandi Mirok !
– Mandi Gine, cumô ti conti une gnove…
– A contin che la Debore si sedi cjalade intal spieli domandantli: cui ise la plui biele dal ream ?
– E chel di rispueste i vedi dite: tu tu sês biele ma Virginie e je plui biele…
– E je, inalore, ce aial fat ?
– Po ben, e à butât jù il spieli mandantlu in mil tocs e tacant a berghelâ: cheste zonte no si à di fâ !
🙂
Stupizza di Pulfero
il comun di Pulfero e à inmaneade, domenie 31 di Lui 2016, une fieste lì des malghis su la mont Mia in ocasion de concession forestâl par il sfrutament dal bosc… l’apontament al jere aes 11H30… tant che cualchidun al rivave in machine dilunc la strade forestâl, chei altris acompagnâts da dôs vuidis, Stefania e Marco, a levin a pît dilunc il troi che da Stupizza e rive sù la Mont Mia… une biele cjaminade fate cun calme in 2H30 e passant traviers bielis boschetis e i crets di calcâr inte part ad alt… a pene tacade la cjaminade o vin podût viodi a man çampe lis ruvinis di un antic borc, Pedrobac abitât fin al inizi dal ‘900, che e veve un mût inzegnôs di conservâ il formadi e altris prodots metintju dentri un çondar taponât cun lis pieris e lassant dome doi piçui barcons in mût che al fos il zîr di aiar, in chest mût la temperadure si mantignive simpri compagne dilunc dutis lis stagjons… po dopo il troi al tacave a lâ sù e stant che al jere une vore di scjafoiaç o vin sudât trê cjamesis… lis robis a son ladis miôr rivant inte valade dal Pradolino… une valade une vore alte che e je stade sgjavade dal Nadison intal cret di calcâr , par vie che il so jet al passave, tancj agns indaûr, di chestis bandis… rivant aes malghis tor lis 11H30 o vin podût gjoldi di un biel licôf cun bire, vin e di gustâ pastesute cun tocj di cjar, e par secont a jerin i ćevapčići o lis fetutis di cjar cun la polente o ancje i fasûi… insome tante robe… ma par cui che e veve fate dute che cjaminade e al veve ancjemò di tornâ indaûr a pît salacor une biele fete di angurie o dei pierçui a saressin lâts une vore benon… tant che si mangjave, il sindic e i studiôs nus contavin de concession e de impuartance di chest bosc, stant che al è deventât SIC ven a stai Sît d’Interès Comunitari, e di ce che a àn intenzion di fâ par tignîlu in bon stât… tor la une, cun Marco, o vin decidût di tornâ indaûr stant che il meteo nus faseve viodi che al jere dongje a rivâ un biel burlaç… e cheste e je stade la nestre fortune par vie che rivâts al parcament, tor lis 15H00, pôc dopo e tacave a gotâ e in cinc minûts si à discjadenade une biele bissebove… no sai però cemût che e je lade a finîle a chei altris che cun Stefania a jerin restâts sù par gjoldi dal conciert di trombis e che a son partîts plui a tart… un graciis di cûr a Stefania e Marco che nus àn vuidât displeantnus lis bielecis de nature e un riviodisi a ducj l’an che al ven… mandi a ducj !!!
look at… the photos: Cjaminade Monte Mia
Palme – Cividât
Cividât si è piturade di rose vinars ai 20 di Mai 2016 cuant a son passâts chenti i cicliscj dal Zîr… dut ator ator a jerin flocs, galis, balons e listons in rose… la statue di Juli Cesar e veve intor la maiute rose… la scrite Mandi e jere in rose… dutis lis feminis a vevin intor alc di rose… di plui a jerin cetantis bicicletis piçadis daperdut dutis in rose… o ai ancje viodût la sacume di un gjat in rose… e, no podeve mancjâ, al jere il frico dut rose… une biele atmosfere che si è scjaldade une vore cuant a son passâts i cicliscj in vie Libertât corint cetant fuart, ducj in rie a fâ un biel trenin e cun daûr une file di machinis, lis amiraliis, che no finive plui… e cualchidun ch’al cridave ato viodût Nibali?
Ma ancjemò plui biel al è stât viodi il zîr in TV par vie des ripresis fatis dal elicotar e des motos indulà si viodeve dute la int che e jere dilunc il percors in salide, lis personis che a svintulavin la biele bandiere zale/blu dal Friûl e soredut il spetacul maraveôs des valadis furlanis viodudis dal alt… chest par visâsi di cetant biele che e je la niestre tiere furlane… inalore sperin che a tornin a passâ chenti biel prest… MANDI A DUCJ !!!!!
Look at… the movie: 99° Giro d’Italia – 2016 @ Cividale del Friuli
Look at… the photos: Il Giro d’Italia a Cividale
😎
… chest al è stât il spirt di chês zornadis…
al jere il 6 di Mai dal 1976 e il Friûl al vignive sdrumât dal taramot, tant che sot di chês ruvinis a jerin cuasi 1000 personis jenfri oms e fantats… ma la dì dopo e jere chenti cetante int pronte a dâ une man… alpins, oms dal esercit, volontaris clamâts adun des parochiis… a vignivin no dome de Italia ma ancje de Austrie, Gjermanie, Americhe… e modon su modon, piere su piere dut al è stât tirât sù di gnûf… dulà ca jerin, cemût ca jerin… daspò 40 agns nô furlans no dismenteìn chei moments e ducj chei che nus an judât… inte Vile Manin di Passarian e je la mostre “Memorie. Arte, immagini e parole del terremoto in Friuli” par visâsi di chei moments a traviers lis contis di ducj… inalore ve culì une poesie dal poete furlan Leonardo Zanier…
L’ORCULAT
Oh se il teremot
al foss un orculat
ingiaulât salvan
fuarton e trist
bon di sdrumâ cence fadia
tors di glescias e storia
e di parâ in masceria’
bicocas e cjascjeî
e come un giôc di cjartas
i paisuts dai cjargnei…
Oh se il teremot
al foss un drâc
platât dismenteât
vivarôs e luscint
che sott via al va sgarfant
ora prescint
par fâ sprofondâ
citâts e marans
e ca e là a so caprici
las cjasas dai furlans
Oh se il teremot
al foss un mazzarot
pelôs grass
vuarp e bigot
ch’al va sdrondenant di nott
cjadenas sui tetts
e quant ch’hai peta
come scorias
las cjapa cun dôs mans
e ‘l para in fruçons
i paîs dai terons…
Massa biel
s’al foss cussì
il teremot
che alora bastaress
di âga santa un spargott
o di San Zorz il spiçott
poesie cjapade fûr de racuelte:
Sboradura e sanc, Nuova Guaraldi, Firenze, 1981
…fuarce Friûl…
… a Cividât
Domenie, 20 Març 2016, e je stade a Cividât la Marcje des Cisilis. Si partive dal “Pala Natisone”, ven a stai il palaç dal sport, indulà si cjatâvisi e po dopo si partive cuant si voleve jenfri lis 08H30 – 09H30… e jere ancje la pussibilitât di sielzi tra trê itineraris di 4-10-24 km… chel plui lunc e rivave fintremai a Madone di Mont, tant che chei altris doi a fasevin un zîr par lis nascuindudis di Cividât rivant fin a Sanguarç indulà al jere il puest di ristorazion… il timp al jere une vore bielon ni masse cjalt ni masse frêt, propit just par fâ une biele cjaminade o cori… di fat in tancj a cjaminavin fermantsi a fâ lis fotos tant che cualchidun une vore bulo al coreve, no savint ce che si pierdeve… Buine Vierte a ducj !
Cjalait dutis lis fotos: Marcia delle Rondini 2016
😎
…di condomini
Cumò us conti la mê esperience par vie che o crôt che e sedi ancje chê di tante altre int che si cjate a vê a ce fâ cun la aministrazion di un condomini.
O tacarai fevelant dai adempiments fiscâi, che cun la gnove riforme dal condomini, a saressin cjapâts dentri intes atribuzions dal aministradôr. Di fat l’articul 1130 dal Cod. Civ. al dîs che all’aministradôr di condomini i spiete ancje di:
5) eseguire gli adempimenti fiscali
mi somee a vonde clâr, e no dovaressin jessi pussibilitâts di no intendi ben la robe ma… chei ce che ti van a pensâ par sghindâ chest dovê… pense che ti ripense a àn cjatade cheste biele soluzion, ti mandin a cjase, prime de assemblee ordenarie, un preventîf indulà si mostrin chês che a son lis prestazions ordenariis e chês che a son chês straordenariis che no saressin cjapâdis dentri intal compens… e tirait a induvinâ indulà si cjatin i adempiments fiscâi? naturalmentri intes prestazions straordenariis e in chest mût cuant in assemblee si decît di rinomenâ l’aministradôr, secont lôr, si acetarès ancje il preventîf… par la cuâl al compens si zontin ancje chei coscj… cussì il cost dal aministradôr par unitât imobiliâr al passe da 85 a 104 euros…
Ma nus è ancje capitade une altre robe, di fat tal 2013 cuant la semblee e veve cjapât la decision di aumentâ i massimâi de assicurazion l’aministradôr ce aial fat? Al à pensât ben di assicurâ ancje i dams pe aghe cuant intal nestri regolament di condomini si dîs claramentri che a son di assicurâ dome la responsabilitât civîl e chê par il fûc stant che al è un implant di riscjaldament autonomi e ognidun al fâs la so assicurazion. Alore cumò si cjatin cuntun premi che al è passât da 500 a cuasi 1300 euros, cun dai condomins che a àn dôs assicurazions e dut chest cuant a son des fameis che no rivin a paiâsi lis spesis. O ai provât l’an passât a fâmi sentì inte semblee e inalore o vin votât e dome 1/3 dai condominis a jerin dacuardi. Magari cussì no, intal Cod. Civ no si dîs nuie de maiorance par aprovâ une assicurazion ma a son dôs sentencis de Cort di Cassazion che a disin che e covente la maiorance dal 50%.
Ancje in chest câs a profitin de bibie de int… par fâ ce che a vuelin…
Ma nol è dut… ancjemò se tu vuelis jentrâ inte aree dal sît par viodi de documentazion online tu às di firmâ une “Dichiarazione autorizzativa e liberatoria” indulâ si dîs:
“Il/la sottoscritto/a… chiede che tutta la corrispondenza relativa al condominio stesso, ivi compresa quella per la quale è fatto obbligo dell’invio a mezzo posta raccomandata, e con l’esclusione di eventuali solleciti di pagamento e corrispondenza a carattere legale, sia recapitata al seguente indirizzo e-mail: …
– l’indirizzo di cui sopra è di proprietà dello/della scrivente e/o riconducibile allo/alla sottoscritto/a. In caso di eventuali disguidi legati all’utilizzo dell’e-mail , l’email si riterrà comunque recapitata.
– Per quanto precede esonero l’amministratore da ogni responsabilità, ivi comprese quelle legate alla legge sulla privacy.”…
di fat une biele opare mestre di ilegalitât par vie che si domande di fâ di mancul di doi dirits di fonde ducj e doi previodûts de leç. Un al è chel de certece de comunicazion e l’altri antant impuartanton al è chel de privacy par la cuâl si à il dirit di dâ o no dâ il permès al tratament dai datos par fins comerciâi… e cuant i ai dite che al je une leç su la privacy mi àn rispuindût che se o vueli o pues fâ di mancul di firmâ la dichiarazion… robis di mats…
e no je ancjemò finide…
ce pensâiso po di cheste situazion ?
…a Cividât
Intal 1077, sot dal imperadôr Indrì cuart, al è nassût il Friûl cul non di PATRIE DAL FRIÛL. In chel timp il patriarcje al ere ancje cont. Dal 1077 indenant, il Friûl al è un stat tant indipendent che al à ancje un Parlament e il patriarcje al ere il president e al ere obleât a ubidî a ce che il Parlament al decideve. I nestri patriarcjis a vignivin ducj de Germanie e a jerin int di prime categorie. Intal 1366 e riverà a Cividât MARQUART, un patriarcje di Ausburg, une vore bulo, omp di ciâf, di culture, avocat dai plui grancj dal so secul che nus à dât lis “CONSTITUTIONES PATRIAE FORIJULII“. Savêso ce che al vûl dî? Il codiç dal Friûl che al durerà a dilunc fin tal 1797. Intant che il parlament al durarà fintremai al 1420 cuant je rivade Vignesie, che nus à metut sot e il patriarcje lu à privât dal podê civîl. E intal puest dal patriarcje e à mandât un lutignint, che si è metût a stâ a Udin. Al è par chel che a Udin a àn scomençat a fevelâ venit, par sintîsi di valôr.
Cussì, come par solit, ancje chest an al è stât fat il corteu par visâsi di cuant Marquart al è jentrât in citât ma stant l’inovâl, dai 650 agns, a son stadis inmaneadis cetantis altris robis. Di fat intal dopomisdì inte ex-glesie di S.Francesc al jere un biel conciert cun il côr de parochie, Officiun Consort, che nus à fat scoltâ cualchi cjante antighe finint cun un maraveôs Magnificat. Tant che sot sere in place dal Domo e je stade impiade la fogarisse e a son rivâts, a fânus cjapâ pore, i Krampus di Tarvis intune cun i Tambûrs di vuere di Cividât. In plui in place Juli Cesar al jere un biel mercjât di robe fate a man. Insome une biele Pifanie cun tan frêt ma ancje tante int vivarose.
Look at… the movie: “Epifania 2016 @ Cividale del Friuli ( UD )”
Look at… the movie: “Magnificat @ Cividale del Friuli (UD)”
…finalmentri e je rivade…
…vuê di matine o vin vût un disveâsi dolç… dut di fûr al jere blanc e la nêf e colave a flocs fofe, morbide, lizere… lant ator pe citât si sintive il scjaf scjaf des rudeis des machinis e il talpetament des scarpis de int inte nêf… par fortune e à molât di neveâ a vonde buinore cussì no son stâts problemas a lâ par lis stradis primariis…
Look at… the movie: Neve Neve Neve @ Cividale del Friuli 2016
😎
…WELCOME 2016 !
I WISH ALL CLIMBERS AND 0000 SPEED SKATERS 0000 ALL OVER THE WORLD A HAPPY NEW YEAR !!!!!
An gnûf vite gnove, no stait mai a contentâsi di un cûr di seconde man, inalore ad alt i cûrs !
O tacarai chest an 2016 cuntun proponiment e cuntune riflession.
Il proponiment al è chel di judâ chei che a fasin fadure a lâ indenant inte vite e di combati la tindince, dal dì di vuê, di meti dongje masse ricjece intes mans di pocje int, tant che si ledi viers dai mûts di convivence indulà la int e rive a cjatâ lavôr e a mantignî la famee.
La riflession impen e vên de savietât dal Orient lontan:
“La ativitât dai umign e va indenant cence padin; co e rive ae fin e torne di gnûf a scomençâ. Duncje e pues lâ indenant in perpetui. Cuant une ruede e à un as indulà zirâ, e pues lâ lontan. La ativitât de Nature e je une, cence disviaments; par la cuâl no fale.
Co la energjie dal cîl e ven jù e la energjie de tiare e va sù, yin e yang a comunichin, e compagn a fasin ducj i vivents.
Co i umign savis e stan intai puescj publics ad alt, i puars umign intal spirt a van vie; cheste e je la Vie dal cîl e de tiare.”
😎
…indulà rimpinâsi al è maravee
O sin rivâts ae fin dal an e al è timp di fâ un belanç ancje par webandana.com. Chest an i dâts no son chei di Google par vie che la leç sui cookies nus impedìs di doprâju. Inalore ve culì lis statistichis dal server:
visitadôrs unics: 166.251
lis pagjinis viodudis: 1.170.266
hits: 1.968.377
I rimpinadôrs che a an fat il Test inte sezion training a son stâts: 9500.
Ma butant il voli plui inlà dai numars, o vin di impensâsi che chest an a son stadis viertis gnovis viis inte biele crete di Vile Santine dongje Tumieç… che o vin scuviert, dongje il cret di Anduins, un puest maraveôs indulà lâ par stâ un pôc in pâs, ven a stai Cerdevol Curnila inte valade dal flum Arzin… che, l’organizazion dai climber in USA, Access Fund, e à comprât un teren indulà si cjate la falesie di Homestead in Arizona, risolvint cussì il probleme de responsabilitât intun teren privât… che la nestre propueste par sistemâ la viele stazion dai trens di Cividât, fasintle deventâ un climbing center, no je stade scoltade dai nestris sorestants che la an fate deventâ un museu de Prime Vuere Mondiâl, magari cussì no, ma nô o lin indenant cun il nestri biel progjet e sperin ben par l’avignì, prime o dopo a varan ben di stufâsi di che robe che a àn fate… che intant al vâ indenant il procès par la muart di Tito Traversa, 03 Lui 2013, e che il judiç al à domandât trê rinviaments a judizi ma no je indagade la persone che al à mitût dongie i imprescj, une robe che sune une vore strambe viodint che il principi secont il cuâl lis robis a varessin di jessi fatis cun la “diligjence dal bon pari di famee” al è un principi ae fonde dal nestri codiç civil… o soi sigûr di vê dismenteât cetantis altris robis… in ogni câs se voaltris o vês intal cjâf alc o podeis zontâle intai coments…
La comunitât di rimpinadôrs di webandana.com si cjate su Twitter con l’hastag #climbersFriuli, e i messaçs si viodin inte pagjine de ricercje su Twitter in timp reâl, e a puedin jessi doprâts tant che une chat jenfri di nô. Tant che su Facebook e je la pagjine webandana.com.
Cun il proposit di jessi simpri di plui a rimpinâsi intor pal mont o ai voie di ringraciâ di cûr ducj chei che nus an visitât.
MANDI A DUCJ E BON AN 2016 !!!
Simpri par gnovis emozions !!!
😎
Tancj Auguroncici di
BON NADÂL a ducj !!!!!
Merry Christmas !
Speed Skating Half Marathon – Palmanova (UD)
…intune zornade avonde grise o sin cjatâts a Palme par cori cun i patins a rodelis la 13e Maratonine di Palme, ma o vin vût biel za une grande fortune a podê fâle stant che chest an gli organizadôrs si jerin dismenteâts di nô… cussì ae partence, tor lis 09H50, une trentine di patinadôrs a àn cjapât il vie… a jerin chei dal Comine di Pordenon, chei dal trop Roller Evolution di Udin e chei di Cividât…. a Cividât nol è ancjemò un trop di speed skating, magari cussì no, ma sperin di metîlu adunc biel prest, salacor si podarès clamâlu Speed Skating Cividale Association … jo o buti là la propueste, viodarin se cualchidun la cjape sù… mandi a ducj!!!
Look at… the photos: 13^ Maratonina di Palmanova 2015
ce porcarie di ruede!!!
Be careful with that wheel !!!
No vevi nancje fats 50km che cheste ruede si è spacade fasintmi colâ. Par fortune che o levi biel planc ma se o fos stât dilunc une ribe jù no sai cemût che e sarès lade. Po ben, dut al è ben chel che al finìs ben !
Cumò o ai scrit une email a che dite, tedescje, che al vent chestis ruedis pitochis. Viodarin ce che mi disaran…
o Cistjel dall’Acuile
La strade che e côr dilunvie la rive drete dal Nadison dal puint di S.Quirin fintremai a Pulfar e passe par une zone di fortificazions de ete tarde-romane clamade Vallum Alpium Iuliarum. Di fat cheste strade rivant fin te valade dal Lusinç e jere impuartatone par la cuâl si pense che a sedin stâdis fatis sù une vore di tors par fâ segnalazions, ancje se cumò di dut chest si cjate ben pôc.
Rivant a Biacis, dongje de glesiute di S. Jacum, si cjate il cistjel di Ahrensperg, di ete almancul Langobarde o forsit ancje anteriôr, che apartignive ae int gjermaniche ma che al è stât cjapât da Cividât e po dopo butât jù dal patriarcje Ludovico della Torre intal 1364, e i taramots dal 1511 e 1513 a finirin la opare. Ma si salvarin lis muris che a centavin il cistjel e lis dôs tors. La tor plui piçule, indulà si metevin i prisonîrs, e je chê che o viodin cumò invezit chê altre e fo dal dut butade jù cuant la fabriche di ciment Italcementi e costruî une ferade par puartâ il ciment fûr de gjave di Tarcete.
Intai ultins agns la Universitât dal Friûl al à fat dai sgjâfs archeologjics par cirî di capî la estension dal sît, rivant ad ore a cognossi indulà che si cjatave la tor grande e l’abitazion principâl e permetint la parziâl ricostruzion par cont dal atuâl proprietari. A son stadis, cussì, tiradis sù cuasi dutis lis muris, la piçule tor e l’abitazion secondarie, in plui a son daûr a fâ sù il piçul palatium dal cistjel.
Il troi che e puarte al cistjel al continue e al rive, cuant che al è in bon stât, fintremai ae glesiute di S. Zuan dal Landri.
Look at… the photos: Il Castello di Ahrensperg
…a Cividât e intes Valadis dal Nadison
la idee e je chê di rivâ ad ore a fâ un PARC cence confins par podê gjoldi des bielecis naturâls dilunc il Nadison… il progjet al ten dentri dutis lis aministazions indulà al passe il flum, ven a stai Cjaurêt, Taipane, Pulfar, S. Pieri dal Nadison, Cividât, Premariâs, Manzan, S. Zuan dal Nadison, Cjopris Viscon e Trivignan… chestis aministrazions a àn fat un acuardi clamât “contrat di flum” par meti in vore il progjet… tant che la Associazions Parc dal Nadison e à inmaneât Festinparco, une fieste che si davuelç ogni an, dal 2014, par pandi cheste biele idee… e domenie a jerin cetantis robis di podè fâ e nô o sin lâts a fâ il zîr dilunc la ciclabîl FVG-3 organizade dal trop Natison in biciclete e po dopo o vin fat un salt intal landri di Antro intes Valadis dal Nadison… a fâ il zîr in biciclete a jerin une trentine di personis e o vin podût gjoldi de biele zornade lant dilunc lis stadutis che a passin dongje dal Nadison… o sin ancje passâts par Sdricca di Sore indulà intal 1917 al jere stât fat il trop dai “Arditi d’Italia”… po dopo rivâts dongje Manzan o vin cjatât dai troncs di sbighet dilunc dal troi che dinissun ju sposte passe doi agns… ma a part chest piçul probleme a son ancjemò da risolvi cetantis altris robis une vore plui penzis come i depuradôrs des aghis sporcjis che no funzionin, la glerie che e jemple il jet dal flum, i troncs dai arbui che a blochin il regolâr flus de aghe… rivant a Vuelis o sin fermâts a cerçâ alc li dal agriturisim “La Grande Betulla” indulà nus vevin prontât dai plats di afetâts e formadis varis cun des jerbis, salacor une biele pastesute e sarès stât miôr stant che si veve ancjemò di finî il zîr… par di plui nus stavin puartant in taule no sai trops bocâi di vin blanc e neri… va ben che o sin a Friûl cjoc ma no si va indenat dome a vin… e dopo che sul mangjâ pront lis mans o vin slungjât, la voie parant vie, o sin tornâts a pedalâ passant par Levrons, Firman e rivant di gnûf a Cividât li de viele stazion dai trens, indulà si jere partîts… insome une biele zornade tant che cualchidun al à domandât a Stiefin di tornâ a organizâ biel prest un altri zîr… inalore sperant di tornâsi a viodi in curt… mandi a ducj!!!
Look at… the photos: Festinparco 2015
a Cividât
A S. Zorz, un borc di Cividât bande Firman, al è un puest indulà si pues stâ in pâs intal mieç de nature. Culì al è cui che al à fat di mancul di tirâ su viletis par mantignî l’ort, i çamps, il bosc, dongje dal Nadison, e une biele glesiute de ete medievâl. Insome un biel puest indulà passâ une zornade in compagnie di int che si dedee ae cognossince de part plui nascuindude dai umign.
A jerin i workshop di Chi Gong, di Danze dal Vintri, di Self Reberthing e l’esperience cun i sunôrs des Cjampanis Tibetanis e sot dai arbui, intai gazebo, si podeve incuintrâ e fevelâ cun i operadôrs. Par di plui Lorenzo, dilunc la zornade, al à inmaneât des visitîs ae glesiute spiegant la sô storie e l’impuartance dai lavôrs che a stan fasint par tignîle di cont.
O ai di saludâ e ringracjâ, in particolâr, chei dal Yoga des Ridadis vint sunât intune.
Mandi a ducj !
Look at… the photos: Il Giardino del Chiostro
😎
une biele domenie di Jugn
La ciclabîl che da Resiute e mene a Pontêbe e côr indulà che une volte e pasave il tren, colegant la plane cun la mont, par chest fasintle in bici o cun i roller si cjatin cetantis galariis e puints altonons in fier. La matine cuant si jentre dentri une galarie si à une biele sensazion di fresc e cun i roller bisugne fâ atenzion all’asfalt un pôc sbrissot. Lis galariis a son cuasi dutis iluminadis ma e je ancje cualchidune dal dut scure e avonde lungje, par chest bisugnarès vê cualchi lûs par fâsi viodi. La ciclabîl a côr intal mieç di un biel bosc e da Resiute a Pontêbe e je dute di ribe sù. Fin a Scluse, ven a stai i prins 7.5 km, la pendence no je tante ma dopo e devente un pôc plui impegnative soredut di ribe jù cuant cun i roller si cjape une buine velocitât. A Sculse la viele stazion dai trens e je stade sistemade e chenti si pues fermâsi a bevi alc al bar e a cjapâ colôr sentâts di fûr. Passade la viele stazion dai trens di Dogne e lant viers Pieretaiade e je une biele sorprese par cui che al va cun i roller. Di fat, daspò vê passât i puints cun lis gradis in fier, une rampe di masegns, e lis galariis sbrissôsis si cjate une biele scjalinade che e puarte suntune strade asfaltade e di culì par tornâ lì de ciclabîl bisugne fâ dôs rampis. Pa gno cont, rivâts lì de scjalinade cun i roller e conven tornâ indaûr, po dopo viodêt voaltris ce che ur plâs di fâ…
Look at… the photos: La ciclabîl Resiute-Pontêbe

robotstxt: allowed

filter: keep